KIRJALLINEN KYSYMYS E-1697/99 esittäjä(t): Alexandros Alavanos (GUE/NGL) komissiolle. Direktiivin 91/271/ETY rikkominen haavoittumiselle alttiiden alueiden määrittelemisessä Elefsinanlahdella.



Virallinen lehti nro 225 E , 08/08/2000 s. 0007 - 0008



KIRJALLINEN KYSYMYS E-1697/99 esittäjä(t): Alexandros Alavanos (GUE/NGL) komissiolle (29. syyskuuta 1999) Aihe: Direktiivin 91/271/ETY rikkominen haavoittumiselle alttiiden alueiden määrittelemisessä Elefsinanlahdella Vetoomusvaliokunta on käsitellyt Elefsinan alueen asukkaiden vetoomuksen 413/92. Euroopan parlamentin jäsenten ryhmä kävi Elefsinan alueella lokakuussa 1995 ja tutki ympäristön tilaa sekä yhteisön lainsäädännön rikkomistapauksia, joita koskevia syytöksiä asukkaat ovat esittäneet, mutta eivät saaneet Kreikan hallitukselta sitoumuksia ongelmien hoitamisesta. Komissio käynnisti menettelyn Kreikan viemiseksi yhteisöjen tuomioistuimeen, koska se ei ole pannut täytäntöön haavoittumiselle alttiita alueita koskevaa direktiiviä 91/271/ETY(1), ja tämän seurauksena Elefsinan lahtea ei ole suojeltu eikä sen tilan kohentamiseksi ole ryhdytty toimiin. Komissiolta kysytään: Minkä ohjelmien kautta voidaan rahoittaa vakavia toimia lahden puhdistamiseksi saasteista ja veden ja rantojen laadun parantamiseksi? (1) EYVL L 135, 30.5.1991, s. 40. Michel Barnierin komission puolesta antama vastaus (15. marraskuuta 1999) Vetoomuksen 413/92 tutkimisen yhteydessä komissio ilmoitti parlamentin vetoomusvaliokunnan jäsenille 22. huhtikuuta 1999 Kreikan viranomaisten toteuttamista toimenpiteistä tietyn teollisen toiminnan suuronnettomuuden vaarasta 24 päivänä kesäkuuta 1982 annetun neuvoston direktiivin 82/501/ETY(1) (sellaisena kuin se on muutettuna vaarallisista aineista aiheutuvien suuronnettomuusvaarojen torjunnasta 9 päivänä joulukuuta 1996 annetulla neuvoston direktiivillä 96/82/EY(2)) panemiseksi täytäntöön Elefsinan alueella. Valiokunta totesi selvitykset riittäviksi ja päätti lopettaa kyseisen vetoomuksen käsittelyn. Yhdyskuntajätevesien käsittelystä 21 päivänä toukokuuta 1991 annetun neuvoston direktiivin 91/271/ETY(3) osalta komissio haluaa muistuttaa arvoisalle parlamentin jäsenelle, että koska Kreikka ei ollut määritellyt haavoittumiselle alttiita alueitaan (edellä mainitun direktiivin 5 artiklan mukaisesti), se päätti heinäkuussa 1999 asian saattamisesta yhteisöjen tuomioistuimen käsiteltäväksi EY:n perustamissopimuksen 226 artiklan (entinen 169 artikla) perusteella. Komissio on myös aina tukenut yhdyskunta- ja teollisuusjäteveden käsittelyyn ja rannikoiden suojeluun liittyviä toimia ja hankkeita Kreikassa. Nykyiset hankkeet yhteisrahoitetaan niiden luonteesta riippuen joko koheesiorahastosta tai Kreikkaa koskevan yhteisön tukikehyksen 19941999 toimenpideohjelmista, kuten ympäristöä koskeva toimenpideohjelma ja 13:a Kreikan aluetta koskevat toimenpideohjelmat. Myös muut yhteisön välineet, esimerkiksi LIFE, ovat tuoneet oman panoksensa tämän alan kehittämiseen. Komissio tarkastelee parhaillaan Kreikan ehdottamaa yhteisön tukikehystä ohjelmakaudelle 20002006. Siihen sisällytetään ilman muuta pintavesien puhdistamiseen tarkoitettujen hankkeiden yhteisrahoitus. On myös käytännöllisesti katsoen varmaa, että koheesiorahaston toimintaa tämäntyyppisissä hankkeissa tullaan jatkamaan. Elefsinanlahden tapauksessa yhdyskunta- ja teollisuusjäteveden puhdistamishankkeet on mahdollista yhteisrahoittaa seuraavalla ohjelmakaudella, mikäli Kreikan viranomaiset esittävät asiaa koskevia aiheellisia ehdotuksia. (1) EYVL L 230, 5.8.1982. (2) EYVL L 10, 14.1.1997. (3) EYVL L 135, 30.5.1991.